Hættustig er enn í gildi fyrir Norðurland þar sem þessi mynd var tekin í vikunni . vísir / jói k . Ríkislögreglustjóri hefur ákveðið , í samráði við lögreglustjóra landsins , að aflýsa óvissustigi almannavarna vegna aftakaveðurs sem lýst var yfir þann 9. desember . Hættustigi almannavarna fyrir Norðurland vestra , Strandir og Norðurland eystra er ekki aflýst að svo stöddu að því er segir í tilkynningu frá almannavarnadeild ríkislögreglustjóra þar sem enn er verið að glíma við afleiðingar veðursins í þeim landshlutum . „ Aðgerðastjórnir á Norðurlandi vestra og Norðurlandi eystra eru enn að störfum og samhæfa aðgerðir og sinna aðstoðarbeiðnum . Allt kapp er lagt á að tryggja öryggi og heilsu íbúa og unnið er hörðum höndum við að koma fjarskiptum , samgöngum og rafmagni í samt lag . Rafmagni hefur verið komið á með bráðabrigðaviðgerðum og víða er keyrt á varaafli . Viðgerðir geta staðið í nokkra daga . Afhendingaröryggi er víða ótryggt . Vetrarfærð er á vegum . Ljóst er að mikið eignatjón hefur fylgt veðrinu , sem enn á eftir að meta , “ segir í tilkynningunni .